વિયેનાનો વતની ગેટે ૧૯૩૦માં રાષ્ટ્રીય સમાજવાદી પક્ષમાં જોડાયો હતો. ગભરાયેલા ઓસ્ટ્રિયન પ્રજાસત્તાકે ૧૯૩૩માં તેના પક્ષ પર પ્રતિબંધ લાદી દીધો ત્યાં સુધીમાં તો તે રાષ્ટ્રીય સમાજવાદી પક્ષના એસએસના નામે ઓળખાતા સુરક્ષાદળનો સભ્ય બની ચૂક્યો હતો. પ્રતિબંધ બાદ તે ભૂગર્ભમાં ઊતરી ગયો હતો. છેક ૧૯૩૮માં, ઓસ્ટ્રિયાને જર્મની સાથે ભેળવી દેવાયા પછી, એસએસના અનૌપચારિક અધિકારીના ગણવેશમાં વિયેનાની શેરીઓમાં એ ફરીથી જોવા મળ્યો હતો. ૧૯૪૦માં તેને એસએસ ઓબરસ્કારફ્યૂહરરની પદવી મળી ગઈ, અને ૧૯૪૧માં કમિશન્ડ અધિકારીની પદવી આપીને તેનું સન્માન કરવામાં આવ્યું. જર્મન સૈન્યની સરખામણીએ એસએસમાં આ પદવી મળવી અત્યંત અઘરી ગણાતી હતી. લશ્કરી દાવપેચોની તાલીમ પૂરી કર્યા બાદ, લ્યુબિનની ગીચ વસાહતમાં જર્મન લશ્કરી કાર્યવાહી દરમ્યાન તેને કમાન્ડો યુનિટના વડા તરીકે મૂકવામાં આવ્યો હતો, અને ત્યાં તેણે સંતોષકારક કામગીરી બજાવી હોવાને કારણે ક્રેકોવનો સફાયો કરવાના ખાસ અધિકાર તેને આપવામાં આવ્યા હતા.